ร่างกฎหมายฟื้นฟูเอสเอ็มอี
กรมบังคับคดีเล็งร่างกฎหมายฟื้นฟูกิจการเอสเอ็มอี ช่วยรายย่อยหนี้ต่ำ 5 ล้านเดินหน้าธุรกิจได้
16 ก.พ. 2558

กรมบังคับคดีเล็งร่างกฎหมายฟื้นฟูกิจการเอสเอ็มอี ช่วยรายย่อยหนี้ต่ำ 5 ล้านเดินหน้าธุรกิจได้
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ขณะนี้กรมอยู่ระหว่างการร่างกฎหมายเพื่อแยกการขอฟื้นฟูกิจการของผู้ประกอบการธุรกิจขนาดกลางและขนาดย่อม (เอสเอ็มอี) ออกมา เพื่อเปิดโอกาสให้เอสเอ็มอีที่มีศักยภาพแต่ประสบปัญหาการเงินสามารถดำเนินกิจการต่อได้ เพราะไม่เช่นนั้นก็จะถูกเจ้าหนี้ฟ้องล้มละลาย ถูกพิทักษ์ทรัพย์ รวมทั้งจะกลายเป็นหนี้ที่ไม่ก่อให้เกิดรายได้ (เอ็นพีแอล) ของธนาคารพาณิชย์
สำหรับสาเหตุที่ต้องร่างกฎหมายใหม่ เนื่องจาก พ.ร.บ.ล้มละลาย พ.ศ. 2543 กำหนดให้การฟื้นฟูกิจการนั้น ลูกหนี้ต้องว่าจ้างผู้ทำแผนฟื้นฟู ซึ่งเป็นภาระค่าใช้จ่ายที่สูงมาก จนทำให้เอสเอ็มอีที่มีปัญหาการชำระหนี้ไม่สามารถเข้ากระบวนการฟื้นฟูกิจการได้ นอกจากนี้ยังกำหนดกิจการที่จะขอฟื้นฟูได้ตามกฎหมายต้องมีวงเงินหนี้ 10 ล้านบาทขึ้นไป ทำให้เอสเอ็มอีบางรายไม่เข้าข่ายได้รับฟื้นฟู
ทั้งนี้ การร่างกฎหมายใหม่จะกำหนดให้เอสเอ็มอีสามารถเจรจาตกลงกับเจ้าหนี้ในการจัดหาผู้ทำแผน รวมทั้งลูกหนี้สามารถขอทำแผนเองได้ แต่ต้องได้รับความเห็นชอบจากเจ้าหนี้ไม่ต่ำกว่า 2 ใน 3 ของมูลหนี้ทั้งหมด รวมทั้งจะลดวงเงินหนี้ที่สามารถขอฟื้นฟูกิจการได้ ซึ่งอยู่ระหว่างการพิจารณาว่าจะเป็น 3 หรือ 5 ล้านบาท 
อย่างไรก็ตาม เอสเอ็มอีที่จะเข้ากระบวนการฟื้นฟูได้นั้นจะต้องพิสูจน์ได้ว่า ปัญหาการเงินหรือการชำระหนี้ที่เกิดขึ้นมาจากการดำเนินธุรกิจโดยปกติ ไม่ใช่ปัญหาที่เกิดจากการใช้เงินกู้ผิดประเภท เพราะกฎหมายนี้ต้องการให้การฟื้นฟูกิจการช่วยให้ธุรกิจรายย่อยสามารถกลับมาดำเนินธุรกิจได้อีกครั้ง 
ขณะเดียวกัน เพื่อให้การร่างกฎหมายสามารถให้ความช่วยเหลือกับเอสเอ็มอีที่มีศักยภาพได้อย่างเป็นระบบ กรมบังคับคดีจะมีการหารือกับหน่วยงานที่เกี่ยวข้อง รวมทั้งภาคเอกชน เช่น สภาอุตสาหกรรมแห่งประเทศไทย (ส.อ.ท.) เพื่อรับฟังความคิดเห็นในการร่างกฎหมายดังกล่าว
ขณะนี้ได้หารือกับสำนักงานส่งเสริมวิสาหกิจขนาดกลางและขนาดย่อม (สสว.) ที่จะให้เอสเอ็มอีที่เข้ากระบวนการฟื้นฟูได้จะต้องจดทะเบียนกับ สสว. ที่ปัจจุบันมีอยู่ประมาณ 2 ล้านราย ขณะที่มีการจดทะเบียนกับกระทรวงพาณิชย์ เพียง 6 แสนราย  
นอกจากนี้ สสว.จะเร่งศึกษาว่าประเทศต่างๆ เช่น มาเลเซีย สิงคโปร์ ญี่ปุ่น เกาหลีใต้ มีกระบวนการฟื้นฟูกิจเอสเอ็มอีอย่างไร มีมาตรการพิเศษหรือไม่ เพื่อนำมาปรับใช้ในไทย
“ขณะนี้กรมได้ร่างกฎหมายไว้บ้างแล้ว โดยใช้กฎหมายฟื้นฟูกิจการของสหรัฐเป็นต้นแบบ และจะมีการเปิดรับฟังความคิดเห็นก่อนเสนอสภานิติบัญญัติแห่งชาติประมาณเดือน มิ.ย.ปีนี้” อธิบดีกรมบังคับคดี กล่าว